Ricardus Dei gratia rex Anglorum, dux Normannorum, Aquitanorum, comes Andegavorum archiepiscopis, episcopis, abbatibus, comitibus, baronibus, iusticiis, vicecomitibus et omnibus ministris et fidelibus suis Anglicis et Francis salutem. Sciatis nos dedisse et concessisse et presenti carta nostra confirmasse Deo et ecclesie Beate Marie Cisterciensis ecclesiam nostram de Scardeburch cum omnibus pertinentiis suis in liberam et puram et perpetuam elemosinam pro anima patris mei et pro salute anime mee et matris mee et omnium antecessorum et successorum nostrorum ad procurandos omnes abbates apud Cistercium per tres dies capituli generalis. Quare volumus et firmiter precipimus quod predicta domus percipiat, teneat et habeat prenominatam ecclesiam de Scardeburch cum omnibus pertinenciis suis et cum omnibus libertatibus et liberis consuetudinibus suis libere integre et quiete et sine omni molestia et contradictione ita quod vicario quem abbas vel fratres Rievall[enses] ex parte abbatis Cisterciencis de manu regis suscipient et Eborum archiepiscopo presentabunt viginti marce in certo loco et certis redditibus de ipsa ecclesia assignabuntur ne qua contencio inter ipsum et Cistercienc[es] in posterum possit suboriri. Ipse vero vicarius qui ibidem ponetur semper in propria persona ecclesie de Scardeburch tenebitur deservire et respondebit Eborum archiepiscopo de omnibus que ad ecclesiam pertinebunt. Volumus similiter et precipimus quod in presentacione sua semper iuret vicarius super sanctum Evuangelium quod in omnibus fidelibus erit ecclesie Cisterciensi et domui Rievall[ensi] que pro domo Cisterciensi redditus recipiet nec unquam dampnum vel detrimentum reddituum scienter sustinebit et quod auferatur ei vicaria si forte in hoc deliquerit et tercio commonitus noluerit emendare. Decedente autem vicario volumus et precipimus ut abbas vel fratres Rievall[enses] redditus recipiant et serviri faciant ecclesie donec ex parte abbatis Cisterciensis alium vicarium de manu regis receperint Eborum archiepiscopo presentandum. Testibus : Bald[ewino] Cant[uariensi] archiepiscopo, Waltero Rotomag[ensi] archiepiscopo, Hugone Dunelm[ensi] episcopo, G. Rofren[si] episcopo, J. Gl[…] episcopo, comite Willermo de Mandev[illa], R. de Glanv[illa], Willermo marescallo et Johanne fratre eius, Roberto Marm[…], Roberto de Wites[…]. Datum XXII die septembris primo anno regni nostri per manum Willermi de Longo Campo Heliensis electi cancellarii nostri apud Feckeham.